ΓΡΑΠΤΗ ΕΡΩΤΗΣΗ E-0538/98 υποβολή: Michl Ebner (PPE) προς την Επιτροπή (4 Μαρτίου 1998)

Θέμα: Ύψος των επιχορηγήσεων για μεταφορά ζώων προς σφαγή

Δεδομένου, ότι η μεταφορά ζώων προς σφαγή, η οποία επιχορηγείται από την ΕΕ, συνδέεται συχνά με περιττές ταλαιπωρίες για τα ζώα παρακαλείται η Επιτροπή να ανακοινώσει,

1. σε ποιό ύψος ανέρχονται τα χρηματικά ποσά, τα οποία διαθέτει αυτή ετησίως ως επιχορηγήσεις για την εκτέλεση της μεταφοράς ζώων προς σφαγή,

2. εάν η πληρωμή αυτών των πιστώσεων συνδέεται με ορισμένες ελάχιστες προδιαγραφές,

3. εάν η Επιτροπή υποστηρίζει την κατάργηση των μέτρων στήριξης για μεταφορά ζώων προς σφαγή και αντ' αυτού προτείνει να επιχορηγείται η μεταφορά ήδη σφαγέντων ζώων και κατεψυγμένου κρέατος.

Aπάντηση του κ. Fischler εξ ονόματος της Επιτροπής (6 Απριλίου 1998)

1. Η Κοινότητα δεν επιδοτεί τη μεταφορά ζώντων βοοειδών που προορίζονται για σφαγή αλλά χορηγεί επιστροφές κατά την εξαγωγή βοοειδών και βοείου κρέατος. Για το δημοσιονομικό έτος 1995 (16.10.1994-15.10.1995), χορηγήθηκαν 302.1 εκατ. Ecu στο πλαίσιο των επιστροφών κατά την εξαγωγή ζώντων ζώων. Για το δημοσιονομικό έτος 1996, το ποσό αυτό ανέρχεται σε 296.2 εκατ. Ecu και για το 1997 σε 134.9 εκατ. Ecu.

2. Στον κανονισμό (ΕΚ) αριθ. 2634/97 του Συμβουλίου της 18ης Δεκεμβρίου 1997 ((ΕΕ L 356 της 31.12.1997. )), ορίζεται ότι όσον αφορά τις εξαγωγές ζώντων ζώων η πληρωμή της επιστροφής κατά την εξαγωγή εξαρτάται από την τήρηση των διατάξεων που προβλέπονται στην κοινοτική νομοθεσία σχετικά με την καλή μεταχείριση των ζώων και ιδίως, την προστασία των ζώων κατά τη μεταφορά. Το Κοινοβούλιο εξέδωσε γνώμη θετική σχετικά με την πρόταση της Επιτροπής. Στις 17 Φεβρουαρίου 1998, η επιτροπή διαχείρισης μηχανισμών συναλλαγών εξέδωσε γνώμη ευνοϊκή για τον κανονισμό της Επιτροπής ((Στάδιο γραπτής διαδικασίας 7 θα δημοσιευτεί σύντομα. )) για τη θέσπιση των ειδικών λεπτομερειών εφαρμογής του καθεστώτος επιστροφών κατά την εξαγωγή όσον αφορά τη καλή μεταχείριση των ζώντων ζώων κατά τη μεταφορά.

Η οδηγία 91/628/EΟΚ, όπως τροποποιήθηκε από την οδηγία 95/29/EΚ για την προστασία των ζώων κατά τη μεταφορά ((ΕΕ L 148 της 30.6.1995. )), περιλαμβάνει διατάξεις που προορίζονται να εξασφαλίσουν την τήρηση από τους μεταφορείς που αναλαμβάνουν τη μεταφορά ζώων από την Κοινότητα προς τρίτες χώρες, των κατάλληλων όρων για την καλή μεταχείριση των ζώων. Ιδίως, οι αρχές του κράτους μέλους εξαγωγής πρέπει να μεριμνούν ώστε να μην μπορεί να μεταφερθεί κανένα ζώο, εκτός εάν έχουν ληφθεί τα κατάλληλα μέτρα για τη φροντίδα του κατά τη διάρκεια του ταξιδιού. Τα ζώα πρέπει να μεταφέρονται σε φορτηγά και πλοία τα οποία είναι κατάλληλα για το σκοπό αυτό. Βάσει των κανόνων που ορίζονται στην οδηγία 95/29/EΚ, πρέπει να καταρτίζεται εκ των προτέρων σχέδιο δρομολογίου και να υποβάλλεται στις αρμόδιες αρχές. Το προσωπικό που είναι υπεύθυνο για τη μεταφορά πρέπει να υποβάλλει προς θεώρηση το σχέδιο δρομολογίου στην αρμόδια αρχή του σημείου εξόδου των ζώων από την Κοινότητα αφού τα ζώα έχουν ελεγχθούν και κριθούν ικανά να συνεχίσουν το ταξίδι τους από την αρμόδια κτηνιατρική αρχή.

3. Η εξαγωγή ζώντων ζώων αποτελεί σημαντική αγορά για το κοινοτικό βόειο κρέας και δεν μπορεί να αντικατασταθεί από την εξαγωγή βοείου κρέατος λόγω των διαφορετικών τρόπων σφαγής, της έλλειψης ψυκτικών αποθηκών στις χώρες εισαγωγής ή της συγκεκριμένης ζήτησης για νωπό κρέας της συγκεκριμένης ποιότητας από τις εν λόγω χώρες. Εάν οι εξαγωγές ζώντων ζώων από την Κοινότητα καταστούν αδύνατες λόγω υπερβολικών απαιτήσεων ή υπερβολικού κόστους ή απλώς λόγω της σταδιακής μείωσης των επιστροφών κατά την εξαγωγή, άλλες χώρες θα αναλάβουν τις αγορές αυτές. (η Αυστραλία εξάγει όλο και περισσότερα ζώντα ζώα προς τις αραβικές χώρες, πράγμα το οποίο σημαίνει δρομολόγια πολύ μεγαλύτερα απ'ότι αυτά από την Κοινότητα.)